15.11.2022
γ.
EL
Επίσημη Εφημερίδα της Ευρωπαϊκής Ένωσης
C 433/33
Ορισμοί (άρθρο 3)
16.
Στο συμβιβαστικό κείμενο, οι κύριοι ορισμοί ευθυγραμμίστηκαν με τη γενική προσέγγιση του Συμβουλίου.
Ειδικότερα, ο ορισμός της «εισηγμένης εταιρείας» αναφέρεται σε εταιρεία που έχει την καταστατική της έδρα σε κράτος μέλος, οι μετοχές της οποίας είναι δεκτές προς διαπραγμάτευση σε ρυθμιζόμενη αγορά.
δ.
Στόχοι (άρθρο 5)
17.
Δύο εναλλακτικοί στόχοι περιλαμβάνονταν ήδη στην πρόταση της Ευρωπαϊκής Επιτροπής: 40 % για τα μη εκτελεστικά διοικητικά στελέχη ή 33 % για όλα τα διοικητικά στελέχη, αν και η τελευταία επιλογή έλαβε μικρότερη προβολή.
Το Συμβούλιο αναδιατύπωσε τους δύο στόχους, καθιστώντας και τους δύο εξίσου σαφείς, με σκοπό την αποσαφήνιση του πεδίου εφαρμογής και των προβλεπόμενων εναλλακτικών λύσεων.
Το Ευρωπαϊκό Κοινοβούλιο δεν είχε κρίνει απαραίτητη μια τέτοια αλλαγή και εξέφρασε την ανησυχία ότι υπήρχε το ενδεχόμενο να φανεί ότι μειώνεται το επίπεδο φιλοδοξίας.
Ως συμβιβαστική λύση, το άρθρο 5 αναδιατυπώθηκε ελαφρώς, ώστε να μην χρησιμοποιεί πλέον τη φράση «να θέτουν ως σκοπό να επιτύχουν» αλλά, αντ’ αυτού, αναφέρεται στην υποχρέωση των κρατών μελών να διασφαλίζουν ότι οι εισηγμένες εταιρείες «υποχρεούνται να επιτύχουν» έναν από τους δύο στόχους.
Ωστόσο, οι στόχοι καθαυτοί παρέμειναν αμετάβλητοι.
ε.
Δημόσιες εταιρείες έναντι ιδιωτικών εταιρειών, και εταιρείες στις οποίες τα μέλη του υποεκπροσωπούμενου φύλου αντιπροσωπεύουν λιγότερο από το 10 % των εργαζομένων
18.
Το Συμβούλιο επιθυμεί να απαλειφθεί η διάταξη που κάνει διάκριση μεταξύ δημόσιων και ιδιωτικών εταιρειών, δεδομένου ότι οι πρώτες υπόκεινται σε προγενέστερη ημερομηνία-στόχο.
Από την πλευρά του, το Κοινοβούλιο εξέφρασε την επιθυμία να απαλειφθεί η διάταξη που επέτρεπε στα κράτη μέλη να εξαιρούν από τις βασικές διατάξεις τις εταιρίες στις οποίες τα μέλη του υποεκπροσωπούμενου φύλου αντιπροσωπεύουν λιγότερο από το 10 % των εργαζομένων.
Ως συμβιβαστική λύση, και οι δύο διατάξεις διαγράφηκαν.
Γ.
Διαδικασίες επιλογής
α.
Θετικές δράσεις (άρθρο 6)
19.
Η θέση του Κοινοβουλίου περιείχε διάφορες διατάξεις εφαρμοστέες στο στάδιο της προεπιλογής.
Ως συμβιβαστική λύση, οι συννομοθέτες συμφώνησαν σε μια διατύπωση που ορίζει σαφώς ότι οι θετικές δράσεις ισχύουν για το σύνολο της διαδικασίας επιλογής.
Σύμφωνα με την προσέγγιση αυτή και υπό το πρίσμα της πάγιας νομολογίας επί του θέματος, το συμβιβαστικό κείμενο διευκρινίζει ότι ο στόχος της βελτίωσης της ισότητας των φύλων θα πρέπει να διέπει ολόκληρη τη διαδικασία, συμπεριλαμβανομένου του σταδίου της προεπιλογής, και ότι θα πρέπει να δίνεται προτεραιότητα στο υποεκπροσωπούμενο φύλο, υπό την προϋπόθεση ότι ο υποψήφιος διαθέτει προσόντα ίσης αξίας με εκείνα του υποψηφίου του άλλου φύλου, αλλά όχι αυτόματα ή άνευ όρων. β.
Υποχρεώσεις ενημέρωσης (άρθρο 6 παράγραφος 3)
20.
Το Κοινοβούλιο στη θέση του διεύρυνε τον κατάλογο των πληροφοριών που θα έπρεπε να παρέχουν οι εταιρείες στους απορριφθέντες υποψηφίους.
Ωστόσο, στο πλαίσιο του συνολικού συμβιβασμού, οι σχετικές διατάξεις διατηρήθηκαν σε μορφή που προσεγγίζει την αρχική πρόταση της Επιτροπής.
Δ.
Ρήτρα αναστολής (άρθρο 12)
21.
Στη γενική του προσέγγιση, σε πνεύμα επικουρικότητας, το Συμβούλιο ανέπτυξε περαιτέρω και βελτίωσε τη ρήτρα αναστολής που περιέχεται στην πρόταση της Επιτροπής, προκειμένου να παράσχει ουσιαστική ευελιξία στα κράτη μέλη που είχαν ήδη λάβει εξίσου αποτελεσματικά μέτρα για τη βελτίωση της ισόρροπης εκπροσώπησης των φύλων στα διοικητικά συμβούλια των εταιρειών και, ως εκ τούτου, θα πρέπει να τους επιτραπεί να αναστείλουν τις διαδικαστικές απαιτήσεις που ορίζονται στην οδηγία.
Ωστόσο, το Κοινοβούλιο έκρινε ότι η ρήτρα αναστολής που περιέχεται στο κείμενο του Συμβουλίου είναι ενδεχομένως υπερβολικά αόριστη και ασαφής σε ορισμένα σημεία, με αποτέλεσμα να δίνεται η εντύπωση ότι υπάρχει νομικό κενό.
Ως συμβιβαστική λύση, οι συννομοθέτες συμφώνησαν να διευκρινιστεί ότι η ρήτρα αναστολής θα είναι διαθέσιμη μόνο στα κράτη μέλη που έχουν θεσπίσει εθνικά μέτρα τα οποία είναι αποδεδειγμένα «εξίσου αποτελεσματικά», πράγμα που σημαίνει ότι θα πρέπει να απαιτούνται είτε δεσμευτικά ποσοτικά μέτρα στην εθνική νομοθεσία είτε πραγματικά αποτελέσματα όσον αφορά συγκεκριμένο επιτευχθέν ποσοστό.
Επιπλέον, σύμφωνα με το συμβιβαστικό κείμενο, προκειμένου ένα κράτος μέλος να μπορέσει κάνει χρήση της ρήτρας αναστολής, οι προϋποθέσεις πρέπει να πληρούνται κατά την ημερομηνία έναρξης της ισχύος της οδηγίας.